**Anexa 18**

**METODOLOGIE**

privind respectarea principiilor orizontale: Egalitate de șanse, Nediscriminare și Accesibilitatea pentru persoanele cu dizabilități

de către solicitanții de sprijin nerambursabil prin Programul Regional Vest 2021-2027, în cadrul **Intervenției regionale 1.3.A - Sprijin pentru microîntreprinderi, apelul de proiecte nr. PRV/1.3.A/1**

# **CONTEXT**

Prezenta metodologie reprezintă un instrument de lucru pe care Agenția pentru Dezvoltare Regională a Regiunii Vest, în calitate de Autoritate de Management pentru Programul Regional Vest 2021-2027 îl pune la dispoziția solicitanților care vor înainta solicitări de sprijin nerambursabil în cadrul **Intervenției regionale 1.3.A - Sprijin pentru microîntreprinderi, apelul de proiecte nr. PRV/1.3.A/1**.

Necesitatea elaborării acestei metodologii derivă dintr-un amplu cadru legislativ, care impune obligații pentru autoritățile de management atunci când selectează operațiunile pentru finanțare, cât și pentru cei care implementează proiecte sprijinite din fonduri nerambursabile.

**2. CADRUL LEGISLATIV**

Articolul 9 - Principii orizontale din REGULAMENTUL (UE) 2021/1060 AL PARLAMENTULUI EUROPEAN ȘI AL CONSILIULUI din 24 iunie 2021, prevede:

“(1) În executarea fondurilor, statele membre și Comisia **asigură respectarea drepturilor fundamentale și a Cartei drepturilor fundamentale a Uniunii Europene**.

(2) Statele membre și Comisia veghează ca **egalitatea între bărbați și femei, integrarea perspectivei de gen și abordarea aspectelor de gen să fie luate în considerare și promovate pe toată durata pregătirii, implementării, monitorizării și evaluării programelor și a raportării în cadrul acestora**.

(3) Statele membre și Comisia **iau măsurile necesare pentru a preveni orice formă de discriminare pe criterii de gen, origine rasială sau etnică, religie sau convingeri, handicap, vârstă sau orientare sexuală în timpul pregătirii, implementării, monitorizării și evaluării programelor și al raportării în cadrul acestora. Pe toată durata pregătirii și implementării programelor se ține seama în special de accesibilitatea pentru persoanele cu handicap**.

(4) **Obiectivele fondurilor sunt urmărite în conformitate cu obiectivul de promovare a dezvoltării durabile**, astfel cum este prevăzut la articolul 11 din TFUE, ținând seama de **obiectivele de dezvoltare durabilă ale ONU**, de Acordul de la Paris și de principiul de „a nu prejudicia în mod semnificativ”.

Egalitatea de șanse și de tratament reprezintă un drept fundamental și o valoare de bază a Uniunii Europene, stipulată în articolul 8 al Tratatului privind Funcționarea Uniunii Europene (versiunea consolidată).

Totodată, egalitatea de gen, nediscriminarea, asigurarea accesibilității reprezintă condiții necesare pentru o creștere inteligentă, sustenabilă și incluzivă. Fondurile 2021-2027 reprezintă principalul instrument financiar al Uniunii Europene menit să sprijine implementarea acestor obiective.

În acest sens, REGULAMENTUL (UE) 2021/1057 AL PARLAMENTULUI EUROPEAN ȘI AL CONSILIULUI din 24 iunie 2021, stabilește ca obiectiv „eliminarea inegalităților și promovarea egalității între bărbați și femei” în conformitate cu articolele 2 și 3 din Tratat, şi face legătura cu prevederile Cartei drepturilor fundamentale a Uniunii Europene și ale Convenției Organizației Națiunilor Unite privind drepturile persoanelor cu dizabilități.

Carta drepturilor fundamentale a Uniunii Europene (denumită în continuare „Carta”) este un document adoptat de Comisia Europeană, Parlamentul European și Consiliul Uniunii Europene la 7 decembrie 2000, în cadrul Consiliului European de la Nisa.

Convenția ONU privind drepturile persoanelor cu dizabilități (denumită în continuare „Convenția”) a fost adoptată de Adunarea Generală a Organizației Națiunilor Unite la data de 13 decembrie 2006, la New York. Aceasta a fost semnată de către Uniunea Europeană la 30 martie 2007 (data deschiderii acesteia spre semnare) și de către România la 26 septembrie 2007.

Începând cu data depunerii cererii de finanțare, pe tot parcursul procesului de evaluare, selecție și contractare, pe perioada de implementare, precum și pe perioada de durabilitate a contractului de finanțare, solicitanții de finanțare au obligația de a respecta legislația în vigoare la nivel național și european, inclusiv având în vedere modificările intervenite pe parcursul procesului de evaluare sau contractare a proiectelor, modificări intervenite ulterior lansării ghidurilor de finanțare.

Astfel:

Solicitantul are obligația de a respecta prevederile Legii nr. 202/2002 republicată și actualizată, împreună cu Normele metodologice de aplicare (Hotărârea de Guvern nr. 262/2019),

* art. 2, alin. 1: “„(...) eliminarea tuturor formelor de discriminare bazate pe criteriul de sex se aplică în sectorul public şi privat, în domeniul muncii, educației, sănătății, culturii şi informării, politicii, participării la decizie, furnizării şi accesului la bunuri şi servicii, cu privire la constituirea, echiparea sau extinderea unei întreprinderi ori începerea sau extinderea oricărei altei forme de activitate independentă, precum şi în alte domenii reglementate prin legi speciale”.
* art. 7, alin. 1: „(...) accesul nediscriminatoriu la alegerea și exercitarea liberă a unei profesii sau meserii, angajare, venituri egale pentru muncă de valoare egală, promovare, condiții de muncă egale, beneficii de orice fel acordate de angajator etc”.

Toate elementele ce țin de egalitatea de șanse între femei și bărbați în relațiile de muncă, obligațiile angajatorului pentru prevenirea și eliminarea oricăror comportamente, definite drept discriminare bazată pe criteriul de gen, precum și practicile interzise care dezavantajează persoane de un anumit gen, în legătură cu relațiile de muncă, sunt detaliate în Legea nr. 202/2002, în HG nr. 262/2019 și în Strategia națională privind promovarea egalității de șanse și de tratament între femei și bărbați și prevenirea si combaterea violenței domestice pentru perioada 2022–2027, aprobată prin HG nr. 1547/19.12.2022.

Solicitantul are obligatia de a respecta prevederile Ordonanţei Guvernului nr. 137/2000 privind prevenirea şi sancţionarea tuturor formelor de discriminare (republicată):

* art. 2, alin. 1 :“orice deosebire, excludere, restricție sau preferință, pe bază de rasă, naționalitate, etnie, limbă, religie, categorie socială, convingeri, sex, orientare sexuală, vârstă, handicap, boală cronică necontagioasă, infectare HIV, apartenența la o categorie defavorizată, precum și orice alt criteriu care are ca scop sau efect restrângerea, înlăturarea recunoașterii, folosinței sau exercitării, în condiții de egalitate a drepturilor omului și a libertăților fundamentale sau a drepturilor recunoscute de lege în domeniul politic, social, economic și cultural sau în orice care alte domenii ale vieții publice”.

Solicitantul are obligatia de a respecta prevederile Legii nr. 448/2006 privind protecția și promovarea drepturilor persoanelor cu handicap, respectiv HG nr.268/2007 pentru aprobarea Normelor metodologice de aplicare a prevederilor Legii nr. 448/2006 privind protecţia şi promovarea drepturilor persoanelor cu handicap:

* art. 2, alin. 1: „Persoanele cu handicap sunt acele persoane cărora mediul social, neadaptat deficienţelor lor fizice, senzoriale, psihice, mentale şi/sau asociate, le împiedică total sau le limitează accesul cu şanse egale la viaţa societăţii, necesitând măsuri de protecţie în sprijinul integrării şi incluziunii sociale”.
* art. 5, alin. 2 și 3: „Accesibilitate – ansamblul de măsuri şi lucrări de adaptare a mediului fizic, precum şi a mediului informaţional şi comunicaţional conform nevoilor persoanelor cu handicap, factor esenţial de exercitare a drepturilor şi de îndeplinire a obligaţiilor persoanelor cu handicap în societate”
* art. 5, alin. 18: „Incluziune socială - setul de măsuri şi acţiuni multidimensionale din domeniile protecţiei sociale, ocupării forţei de muncă, locuirii, educaţiei, sănătăţii, informării şi comunicării, mobilităţii, securităţii, justiţiei şi culturii, destinate combaterii excluziunii sociale”.
* art. 61, lit. a) autorităţile publice au obligaţia să ia următoarele măsuri specifice: “să promoveze şi să implementeze conceptul Acces pentru toţi, pentru a împiedica crearea de noi bariere şi apariţia unor noi surse de discriminare”.
* art. 62, alin. 1 “Clădirile de utilitate publică, căile de acces, clădirile de locuit construite din fonduri publice, mijloacele de transport în comun şi staţiile acestora, taxiurile, vagoanele de transport feroviar pentru călători şi peroanele principalelor staţii, spaţiile de parcare, străzile şi drumurile publice, telefoanele publice, mediul informaţional şi comunicaţional vor fi adaptate conform prevederilor legale în domeniu, astfel încât să permită accesul neîngrădit al persoanelor cu handicap”.
* art. 62, alin. 2 “Clădirile de patrimoniu şi cele istorice se vor adapta, cu respectarea caracteristicilor arhitectonice, conform prevederilor legale domeniu”.
* art. 62, alin. 4 “Autorităţile administraţiei publice locale au obligaţia să includă reprezentanţi ai organizaţiilor neguvernamentale ale persoanelor cu handicap în comisiile de recepţie a lucrărilor de construcţie ori de adaptare a obiectivelor prevăzute la alin. (1) şi (2)”.

În vederea completării secțiunii „Principii orizontale” din cererea de finanțare, câmpurile Egalitate de șanse - Egalitate de gen, Nediscriminare, Accesibilitate pentru persoane cu dizabilitați se recomandă consultarea Ghidului de bune practici Abordarea principiilor privind egalitatea de șanse, accesibilitatea, nediscriminarea și incluziunea la nivelul proiectelor finanțate prin Programul Regional Vest 2021-2027.

În ceea ce privește condițiile favorizante orizontale “O aplicare și implementare eficace a Cartei drepturilor fundamentale a UE” și „Implementarea și aplicarea Convenției Organizației Națiunilor Unite privind drepturile persoanelor cu dizabilități” (conform Anexei III la REGULAMENTUL (UE) 2021/1060 AL PARLAMENTULUI EUROPEAN ȘI AL CONSILIULUI din 24 iunie 2021 – Condiții favorizante orizontale), în procesul de evaluare, selecție și contractare a operațiunilor, Autoritatea de Management PR Vest 2021-2027 va analiza modul în care proiectul propus spre finanțare respectă:

* Drepturile fundamentale ale omului și prevederile din Carta drepturilor fundamentale a Uniunii Europene,
* Promovarea egalității de șanse și de tratament între femei și bărbați, integrarea perspectivei de gen și abordarea aspectelor de gen,
* Prevenirea oricărei forme de discriminare,
* Accesibilitatea la mediul fizic, transport, informaţie şi mijloace de comunicare, inclusiv la tehnologiile şi sistemele informatice şi de comunicaţii, precum şi la alte facilităţi şi servicii deschise sau furnizate publicului, în conformitate cu prevederile art. 9 din Convenția ONU privind drepturile persoanelor cu dizabilități.

**3. PREZENTARE GENERALĂ A CONCEPTELOR**

**Egalitatea de șanse și de tratament între bărbați și femei**

În cadrul Strategiei naționale privind promovarea egalității de șanse și de tratament între femei și bărbați și prevenirea și combaterea violenței domestice, termenii specifici domeniului egalitate de șanse și tratament între femei și bărbați sunt utilizați în conformitate cu definițiile EIGE (Institutului European pentru Egalitatea de Șanse între Femei și Bărbați). EIGE definește egalitatea de gen: „ca drepturi, responsabilități și oportunități egale pentru femei și bărbați, fete și băieți”. În accepțiunea aceasta: „Egalitatea de gen nu înseamnă că femeile și bărbații vor deveni la fel, ci că drepturile și responsabilitățile și posibilitățile lor nu vor depinde de nașterea ca femeie sau ca bărbat. Egalitatea de gen presupune să fie luate în considerare atât interesele, nevoile și prioritățile femeilor, cât și ale bărbaților, recunoscând în acest fel diversitatea diferitelor grupuri de femei și de bărbați. Egalitatea de gen nu este o problemă a femeilor, ci ar trebui să privească și să angajeze pe deplin atât bărbații cât și femeile. Egalitatea dintre femei și bărbați este considerată o problemă de drepturi ale omului și o condiție, un indicator al dezvoltării și al democrației axate pe om.”

**Prevenirea oricărei forme de discriminare**

În articolul 2 din Declarația Universală a Drepturilor Omului se stipulează:

„Fiecare om se poate prevala de toate drepturile şi libertăţile proclamate în prezenta Declaraţie fără nici un fel de deosebire ca, de pildă, deosebirea de rasă, culoare, sex, limbă, religie, opinie politică sau orice altă opinie, de origine naţională sau socială, avere, naştere sau orice alte împrejurări.”

Nevoia respectării acestui principiu provine din faptul că, în practică, apartenența la unele grupuri sociale determinate de caracteristici precum genul, originea etnică, apartenența religioasă, orientarea sexuală și existența unei dizabilități sau a unei boli ce poartă un stigmat social (HIV), generează adesea situații de inegalitate, care trebuie combătute, tocmai pentru a asigura o egalitate de șanse reală.

**Accesibilitatea pentru toți cetățenii la serviciile, spațiile și infrastructura care sunt furnizate sau deschise publicului**

Conceptul de accesibilitate este definit în documentul Comisiei Europene intitulat „O Uniune a egalității: Strategia privind drepturile persoanelor cu handicap 2021- 2030 ” astfel: “ Persoanele cu handicap au dreptul de a avea condiții bune la locul de muncă, de a trăi independent, de a beneficia de șanse egale, de a participa pe deplin la viața comunității lor. Ele au dreptul la o viață fără obstacole, iar obligația noastră, în calitate de comunitate, este să le asigurăm participarea deplină în societate, în condiții egale cu ceilalți“.

De asemenea, conform Convenției ONU privind drepturile persoanelor cu dizabilități, ratificată de România prin Legea nr. 221/2010, statele au obligația să ia toate măsurile corespunzătoare pentru a modifica practicile și cutumele existente care constituie discriminare a persoanelor cu dizabilităţi, să iniţieze sau să promoveze cercetarea şi dezvoltarea bunurilor, serviciilor, echipamentelor şi facilităţilor concepute pe baza designului universal, care ar presupune o adaptare minimă şi la cel mai scăzut cost, pentru a răspunde nevoilor specifice ale persoanelor cu dizabilităţi, să promoveze existenţa şi să încurajeze utilizarea acestor bunuri, servicii, echipamente şi facilităţi.

**În scopul respectării condițiilor favorizante orizontale introduse prin Regulamentul (UE) 2021/1060 pentru perioada de programare 2021-2027, se vor avea în vedere următoarele aspecte:**

Beneficiarii care solicită sprijin nerambursabil au obligația de a respecta aspectele legate de egalitatea de șanse, nediscriminare și accesibilitatea pentru persoanele cu dizabilități conform legislației naționale și europene în vigoare începând cu data depunerii cererii de finanțare, pe tot parcursul procesului de evaluare, selecție și contractare, pe perioada de implementare, precum și pe perioada de durabilitate a contractului de finanțare.

Intervențiile sprijinite vor ține cont de principiile și domeniile prioritare promovate prin Strategia națională privind drepturile persoanelor cu dizabilități „O Românie echitabilă”, 2022-2027, aprobată prin HG nr. 490/15.04.2022.

Solicitanții își vor asuma că, prin rezultatele proiectelor propuse, **vor asigura accesul persoanelor cu dizabilităţi la spațiul fizic, la produsele informaționale și comunicative, la serviciile și programele pe care societatea le pune la dispoziția membrilor săi, în condiții de egalitate și nediscriminare.**

În cazul în care prin proiect se urmărește și crearea de noi locuri de muncă beneficiarul își va asuma ca în recrutarea și selectarea noilor salariați, să nu existe în anunțul de angajare referințe, criterii, cerințe care să restricționeze accesul la muncă pe considerente de sex, apartenența la minorități, categorie sau medii defavorizate, marginalizate, dizabilități etc. Anunțurile de angajare vor oferi șanse egale tuturor, inclusiv prin asigurarea accesului la informație.

Pentru proiectele sprijinite care includ și componente de infrastructură, beneficiarul va lua toate măsurile pentru a asigura accesibilitatea la mediul fizic la locația de implementare a proiectului prevăzute în legislația națională, precum și adaptarea spațiului construit.

Beneficiarul se va asigura că echipamentele achiziționate prin proiect vor fi adaptate accesului și manevrării de către persoane cu dizabilități, respectând cerințele minime legale în vigoare specifice fiecărui tip de echipament.

Beneficiarul va lua măsuri ca echipamentele și serviciile de tip TIC achiziționate și/sau furnizate prin proiect să respecte cerințele de adaptare a mediului informațional și comunicațional la nevoile persoanelor cu diferite dizabilități (fizice, senzoriale, psihice etc.).

În cadrul cererii de finanțare, secțiunea Principii orizontale, câmpurile Egalitate de șanse - Egalitate de gen, Nediscriminare, Accesibilitate pentru persoane cu dizabilitați, la descrierea măsurilor concrete care vor fi propuse și implementate prin proiect, respectiv verificate în toate etapele (începând cu data depunerii cererii de finanțare, pe tot parcursul procesului de evaluare, selecție și contractare, pe perioada de implementare, precum și pe perioada de durabilitate a contractului de finanțare) se vor avea în vedere:

* consultarea anexei 1 la prezenta metodologie: Analiză privind îndeplinirea principiilor orizontale: Egalitate de șanse, Nediscriminare și Accesibilitatea pentru persoanele cu dizabilități în cadrul grilei de evaluare tehnico-financiară,
* consultarea anexei 2 la prezenta metodologie: Legislație națională și europeană aplicabilă,
* completarea Declarației unice anexă la Ghidul solicitantului de finanțare,
* consultarea Cartei drepturilor fundamentale a Uniunii Europene,
* consultarea ”Ghidului de aplicare a Cartei drepturilor fundamentale a Uniunii Europene în implementarea fondurilor europene nerambursabile” (document disponibil pe site-ul www.vest.ro), respectiv a Listei de verificare pentru respectarea drepturilor fundamentale, din cadrul capitolului VII. al Ghidului de aplicare a Cartei,
* consultarea Ghidului privind reflectarea Convenției ONU privind drepturile persoanelor cu dizabilități în pregătirea și implementarea programelor și proiectelor cu finanțare nerambursabilă alocată României în perioada 2021-2027 (document disponibil pe site-ul www.vest.ro );
* consultarea anexei 6 la “Ghidul privind reflectarea Convenției ONU privind drepturile persoanelor cu dizabilități în pregătirea și implementarea programelor și proiectelor cu finanțare nerambursabilă alocată României în perioada 2021-2027”: Grila de verificare a accesibilității și Normativul privind adaptarea clădirilor civile și spațiului urban la nevoile individuale ale persoanelor cu handicap, indicativ NP 051-2012 - Revizuire NP 051/2000,
* aspectele incluse în Ghidul de bune practici Abordarea principiilor privind egalitatea de șanse, accesibilitatea, nediscriminarea și incluziunea la nivelul proiectelor finanțate prin Programul Regional Vest 2021-2027.

Prezenta metodologie este dezvoltată pentru a fi utilizată de către solicitanții de finanțare în cadrul PR Vest 2021-2027 și nu reprezintă un cadru legal exhaustiv.

**Anexa 1**

**Analiză privind îndeplinirea principiilor orizontale: Egalitate de șanse, Nediscriminare și Accesibilitatea pentru persoanele cu dizabilități în cadrul grilei de evaluare tehnico-financiară**

|  |  |  |  |
| --- | --- | --- | --- |
| **Criteriu** | **Cerințe pentru îndeplinirea criteriului** | **Exemple sau surse care conțin informații relevante pentru îndeplinirea criteriului** | **Măsuri alese de solicitant și indicarea precisa in CF, unde informațiile se regăsesc în documentația depusă** |
| **Respectarea principiilor orizontale:**  **Egalitate de şanse, de gen, nediscriminare şi accesibilitate:**  a) Proiectul implementează măsuri în ceea ce privește egalitatea de șanse, nediscriminarea, conform legislației naționale în vigoare în corelare cu Carta drepturilor fundamentale a Uniunii Europene? | Principiul egalității de șanse și nediscriminării, inclusiv Carta drepturilor fundamentale a Uniunii Europene sunt luate în considerare în toate fazele proiectului: concepere, punere în aplicare, implementare și durabilitate.  Solicitantul va prezenta măsurile concrete conform legislației naționale și europene pe care proiectul le propune, prezentate separat pentru fiecare componenta în parte: egalitate de șanse, nediscriminare și vor viza respectarea celor două principii în ceea ce privește echipa de proiect, achizițiile din cadrul proiectului, grupul țintă, beneficiarii, clienții, etc. Măsurile propuse vor avea în vedere respectarea accesului pe piața muncii a categoriilor defavorizate, respectarea drepturilor fundamentale ale omului și ale copilului, identificarea probabilității riscurilor de exploatare prin muncă a copiilor, de muncă forțată, de discriminare și de tratament inegal al lucrătorilor migranți sau străini, de inegalitate de gen, de discriminare și/sau de restricționare a libertății de asociere sau a altor riscuri de încălcare a drepturilor fundamentale ale lucrătorilor.  În cazul în care prin proiect se urmărește și crearea de noi locuri de muncă beneficiarul își va asuma ca în recrutarea și selectarea noilor salariați, să nu existe în anunțul de angajare referințe, criterii, cerințe care să restricționeze accesul la muncă pe considerente de sex, apartenența la minorități, categorie sau medii defavorizate, marginalizate, dizabilități etc. Anunțurile de angajare vor oferi șanse egale tuturor, inclusiv prin asigurarea accesului la informație. Se va detalia în cadrul cererii de finanțare, măsurile propuse din punct de vedere al **egalității de șanse și al nediscriminării** în procesul recrutare și selectare a noului personal.  Solicitantul va consulta:  - Carta drepturilor fundamentale a Uniunii Europene,  - Ghidul de aplicare a Cartei drepturilor fundamentale a Uniunii Europene în implementarea fondurilor europene nerambursabile,  - Lista de verificare pentru respectarea drepturilor fundamentale, din cadrul capitolului VII. al ”Ghidului de aplicare a Cartei drepturilor fundamentale a Uniunii Europene în implementarea fondurilor europene nerambursabile”.  Solicitantul va completa Declaratia unică anexă la Ghidul solicitantului de finanțare, prin care își asumă faptul că a luat la cunoștință prevederile Cartei drepturilor fundamentale a Uniunii Europene (document adoptat de Comisia Europeană, Parlamentul European și Consiliul Uniunii Europene la 7 decembrie 2000, (din cadrul capitolului VII. al ”Ghidului de aplicare a Cartei drepturilor fundamentale a Uniunii Europene în implementarea fondurilor europene nerambursabile”) și va asigura respectarea drepturilor fundamentale incluse in Cartă începând cu data depunerii cererii de finanțare, pe tot parcursul procesului de evaluare, selecție și contractare, pe perioada de implementare, raportare și verificare finală a proiectului precum și pe perioada de durabilitate a contractului de finanțare.  În cazul în care informațiile privind măsurile propuse de beneficiari conform legislației naționale și europene în vigoare nu se regăsesc în cadrul cererii de finanțare, AM PR Vest va solicita clarificări. | Se va consulta Ghidul de bune practici „Abordarea principiilor privind egalitatea de șanse, accesibilitatea, nediscriminarea și incluziunea la nivelul proiectelor finanțate prin Programul Vest 2021-2027” în cadrul căruia sunt furnizate exemple, măsuri care pot fi implementate în cadrul proiectului conform legislației naționale și europene în vigoare. | Respectarea legislației naționale și europene în vigoare va fi asumată de beneficiar prin completarea obligatorie în cadrul cererii de finanțare a secțiunii Principii orizontale, câmpurile **Egalitate de șanse - Egalitate de gen, Nediscriminare.**  Măsurile propuse de beneficiar și care vizează legislația națională și europeană în vigoare în procesul de elaborare, implementare, raportare și verificare finală și durabilitate a proiectului se vor detalia in cadrul Cererii de finanțare la secțiunea **Principii orizontale, câmpurile** **Egalitate de șanse - Egalitate de gen, Nediscriminare.** |
| b) Proiectul prevede crearea de facilităţi/adaptarea infrastructurii pentru accesul persoanelor cu dizabilităţi și adaptarea echipamentelor în vederea operării de către persoanele cu dizabilități, inclusiv serviciile de tip TIC-Tehnologia Informațiilor și a Comunicațiilor, în conformitate cu prevederile Convenției ONU privind drepturile persoanelor cu dizabilităţi, art.9. | **Situația 1**  **La momentul elaborării cererii de finanțare, elementele de asigurare a accesibilității și disponibilității serviciilor, locului de muncă, infrastructurii fizice/serviciile de tip TIC nu sunt accesibile și disponibile** pentru grupul țintă/clienți/angajați ai proiectului/cetățeni, grupuri defavorizate (copii, tineri, șomeri, persoane cu dizabilități, persoane vârstnice, etc.). În acest caz Solicitantul va propune măsuri care vizează adaptarea mediului fizic (clădiri), locului de muncă, mediului informational (accesibilitatea site-urilor web și a aplicațiilor mobile), accesibilitatea serviciilor de tip TIC. etc. în funcție de specific și posibilitatea adaptării rezonabile conform legislației naționale și europeană în vigoare.  În cazul în care informațiile privind măsurile propuse de beneficiari, conform legislației naționale în vigoare, nu se regăsesc în cadrul cererii de finanțare, AM PR Vest va solicita clarificări. | Se va consulta Ghidul de bune practici „Abordarea principiilor privind egalitatea de șanse, accesibilitatea, nediscriminarea și incluziunea la nivelul proiectelor finanțate prin Programul Regional Vest 2021-2027” în cadrul căruia sunt furnizate exemple, măsuri care pot fi implementate în cadrul proiectului conform legislației naționale și europene în vigoare. Se va consulta Grila de verificare a accesibilităţii conform Normativului privind adaptarea clădirilor civile și spațiului urban la nevoile individuale ale persoanelor cu handicap, indicativ NP 051-2012 - Revizuire NP 051/2000, grilă care se regăseste și în cadrul anexei 6 la “Ghidul privind reflectarea Convenției ONU privind drepturile persoanelor cu dizabilități în pregătirea și implementarea programelor și proiectelor cu finanțare nerambursabilă alocată României în perioada 2021-2027”: Grila de verificare a accesibilității. | Respectarea legislației naționale și europene în vigoare va fi asumată de beneficiar prin completarea obligatorie în cadrul cererii de finanțare a secțiunii **Principii orizontale, câmpul Accesibilitate pentru persoane cu dizabilitați**.  Măsurile propuse de beneficiar și care vizează legislația națională și europeană în vigoare în procesul de elaborare, implementare raportare și verificare finală și durabilitate a proiectului se vor detalia în cadrul Cererii de finanțare la secțiunea **Principii orizontale, câmpul Accesibilitate pentru persoane cu dizabilități.**  În cazul în care, conform obiectului de activitate nu este necesară aplicarea NP051/2000, se vor propune măsuri în mod obligatoriu în ceea ce privește adaptarea mediului fizic (clădiri), locului de muncă, mediului informational (accesibilitatea site-urilor web și a aplicațiilor mobile), accesibilitatea serviciilor de tip TIC, etc. |
|  | **Situația 2**  **La momentul depunerii cererii de finanțare, este asigurată accesibilitatea și disponibilitatea serviciilor, locului de muncă, infrastructurii fizice/serviciilor de tip TIC** (de exemplu este disponibil doar un serviciu pentru o anumită categorie de grup țintă, este adaptată doar infrastructura fizică sau este adaptată parțial, este adaptată infrastructura fizică doar pentru un anumit tip de dizabilitate, etc.) pentru grupul țintă/ clienți/angajați ai proiectului (cetățeni, grupuri defavorizate (copii, tineri, șomeri, persoane cu dizabilități, persoane vârstnice, etc.). În acest caz, Solicitantul va descrie facilitățile și adaptările existente la momentul elaborării cererii de finanțate în ceea ce privește accesibilitatea pentru persoanele cu dizabilități.  Este necesară propunerea în acest caz a unor facilități și adaptări în plus (de exemplu pentru un alt tip de dizabilitate) sau modernizarea celor existente.  În cazul în care informațiile privind măsurile propuse de beneficiari, conform legislației naționale în vigoare, nu se regăsesc în cadrul cererii de finanțare, AM PR Vest va solicita clarificări. | Se va consulta Ghidul de bune practici Abordarea principiilor privind egalitatea de șanse, accesibilitatea, nediscriminarea și incluziunea la nivelul proiectelor finanțate prin Programul Regional Vest 2021-2027 în cadrul căruia sunt furnizate exemple, măsuri care pot fi implementate în cadrul proiectului conform legislației naționale și europene în vigoare. Se va consulta Grila de verificare a accesibilităţii conform Normativului privind adaptarea clădirilor civile și spațiului urban la nevoile individuale ale persoanelor cu handicap, indicativ NP 051-2012 - Revizuire NP 051/2000, grilă care se regăseste și în cadrul anexei 6 la “Ghidul privind reflectarea Convenției ONU privind drepturile persoanelor cu dizabilități în pregătirea și implementarea programelor și proiectelor cu finanțare nerambursabilă alocată României în perioada 2021-2027”: Grila de verificare a accesibilității. | Respectarea legislației naționale și europene în vigoare va fi asumată de beneficiar prin completarea obligatorie în cadrul cererii de finanțare a secțiunii **Principii orizontale, câmpul Accesibilitate pentru persoane cu dizabilități**.  Măsurile propuse de beneficiar și care vizează legislația națională și europeană în vigoare în procesul de elaborare, implementare, raportare și verificare finală și durabilitate a proiectului se vor detalia in cadrul Cererii de finanțare la secțiunea **Principii orizontale, câmpul** **Accesibilitate pentru persoane cu dizabilități.** |
|  | **Situația 3**  **Se propune achiziția de echipamente și servicii de tip TIC.**  Beneficiarul va descrie tipurile de adaptări propuse în cazul echipamentelor care vor fi achiziționate astfel încât să se asigure că echipamentele achiziționate prin proiect vor fi adaptate accesului și manevrării de către persoane cu dizabilități, respectând cerințele minime legale în vigoare specifice fiecărui tip de echipament. Se vor descrie tipurile de adaptări, în ce constau acestea, pentru ce tip de dizabilitate sunt realizate adaptările. Se vor depune documente justificative de la furnizorul de echipamente în ceea ce privește manevrarea acestora de către persoanele cu dizabilități.  Beneficiarul va descrise măsurile propuse astfel încât serviciile de tip TIC achiziționate și/sau furnizate prin proiect să respecte cerințele de adaptare a mediului informațional și comunicațional la nevoile persoanelor cu diferite dizabilități (fizice, senzoriale, psihice etc.).  În cazul în care informațiile privind măsurile propuse de beneficiari, conform legislației naționale în vigoare nu se regăsesc în cadrul cererii de finanțare, AM PR Vest va solicita clarificări. | Se va consulta Ghidul de bune practici Abordarea principiilor privind egalitatea de șanse, accesibilitatea, nediscriminarea și incluziunea la nivelul proiectelor finanțate prin Programul Regional Vest 2021-2027 în cadrul căruia sunt furnizate exemple, măsuri care pot fi implementate în cadrul proiectului conform legislației naționale și europene în vigoare. Se va consulta Grila de verificare a accesibilităţii conform Normativului privind adaptarea clădirilor civile și spațiului urban la nevoile individuale ale persoanelor cu handicap, indicativ NP 051-2012 - Revizuire NP 051/2000, grilă care se regăseste și în cadrul anexei 6 la “Ghidul privind reflectarea Convenției ONU privind drepturile persoanelor cu dizabilități în pregătirea și implementarea programelor și proiectelor cu finanțare nerambursabilă alocată României în perioada 2021-2027”: Grila de verificare a accesibilității. | Respectarea legislației naționale și europene în vigoare va fi asumată de beneficiar prin completarea obligatorie în cadrul cererii de finanțare a secțiunii **Principii orizontale, câmpul Accesibilitate pentru persoane cu dizabilitați**.  Măsurile propuse de beneficiar și care vizează legislația națională și europeană în vigoare în procesul de elaborare, implementare, raportare și verificare finală și durabilitate a proiectului se vor detalia in cadrul Cererii de finanțare la secțiunea Principii orizontale, câmpul **Accesibilitate pentru persoane cu dizabilități.** |

**ANEXA 2 - Legislația națională și europeană în domeniu și documente utile și necesare pentru completarea secțiunii Principii orizontale cu cele 3 câmpuri aferente din cererea de finanțare Egalitate de șanse - Egalitate de gen /Nediscriminare/ Accesibilitate pentru persoane cu dizabilități.**

* Carta drepturilor fundamentale a Uniunii Europene
* Legea nr. 221/2010 pentru ratificarea Convenției ONU privind drepturile persoanelor cu dizabilități, cu modificările și completările ulterioare
* Legea nr. 202/2002 privind egalitatea de șanse şi de tratament între femei şi bărbați
* H.G. nr. 262/2019 pentru aprobarea Normelor metodologice de aplicare a prevederilor Legii nr. 202/2002 privind egalitatea de șanse şi de tratament între femei şi bărbați
* H.G. nr. 1547/2022 referitoare la Strategia națională privind promovarea egalității de șanse și de tratament între femei și bărbați și prevenirea si combaterea violenței domestice pentru perioada 2022–2027
* Legea nr.448/2006 privind protecția și promovarea drepturilor persoanelor cu handicap
* H.G. nr.268/2007 pentru aprobarea Normelor metodologice de aplicare a prevederilor Legii nr. 448/2006
* Ordonanța de Guvern nr.137/2000 privind prevenirea și sancționarea tuturor formelor de discriminare, cu modificările și completările ulterioare
* Ordonanța de Urgență a Guvernului nr. 61/2008 privind implementarea principiului egalității de tratament între femei și bărbați în ceea ce privește accesul la bunuri și servicii și furnizarea de bunuri și servicii, cu modificările și completările ulterioare
* Ghid de aplicare a Cartei drepturilor fundamentale a uniunii europene în implementarea fondurilor europene nerambursabile
* Ghidul de bune practice practici Abordarea principiilor privind egalitatea de șanse, accesibilitatea, nediscriminarea și incluziunea la nivelul proiectelor finanțate prin Programul Regional Vest 2021-2027
* Ghid pentru accesibilizarea paginilor web ale instituţiilor publice din România
* Ghidul privind reflectarea Convenției ONU privind drepturile persoanelor cu dizabilități în pregătirea și implementarea programelor și proiectelor cu finanțare nerambursabilă alocată României în perioada 2021-2027, realizat de Ministerul Investițiilor și Proiectelor Europene, inclusiv Anexa 6
* Strategia națională privind drepturile persoanelor cu dizabilități 2022-2027
* Strategia Uniunii Europene privind drepturile persoanelor cu dizabilități 2021-2030: O Uniune a egalității
* Strategia națională privind promovarea egalității de șanse și de tratament între femei și bărbați și prevenirea și combaterea violenței domestice pentru perioada 2022-2027
* Strategia Uniunii Europene privind egalitatea de gen 2020-2025: O Uniune a egalității
* Directiva (UE) 2019/882/CE a Parlamentului European și a Consiliului din 17 aprilie 2019 privind cerințele de accesibilitate aplicabile produselor și serviciilor
* Directiva (UE) 2016/2102/CE a Parlamentului European și a Consiliului din 26 octombrie 2016 privind accesibilitatea site-urilor web și a aplicațiilor mobile ale organismelor din sectorul public
* Decizia COM(2014)638 final privind încheierea Tratatului de la Marrakesh pentru facilitarea accesului la operele publicate al persoanelor nevăzătoare, cu deficiențe de vedere sau cu dificultăți de citire a materialelor imprimate